Tartu keskkatlamaja

Tartu keskkatlamaja ehk Turu katlamaja oli aastatel 1967–2014 Tartu kesklinnas Turu tänaval Emajõe paremal kaldal töötanud katlamaja, mis tootis soojust Tartu linna kaugkütte jaoks. 

Katlamaja haldas samanimeline ettevõte, mis kuulus algselt Tartu linnale, seejärel aastatel 1971–1992 Eesti Energiale ning hiljem taas linnale (1996. aastast aktsiaseltsina AS Tartu Keskkatlamaja), kuni see 2000. aastal erastati. Alates 2001. aastast kuulus Tartu keskkatlamaja ettevõttele Fortum Tartu.Jüri Saar Masinad, mis andsid meile sooja Postimees 25.06.2014

2014. aastal otsustas Fortum Tartu amortiseerunud keskkatlamaja sulgeda, hooned lammutada ja kinnistu müüki panna. Ettevõte AS Tartu Keskkatlamaja jätkas tegevust kui võrguettevõte ja klienditeenindaja.Kontserni struktuur Fortum Tartu

Ajalugu
pisi|Tartu keskkatlamaja korstna varistamine 19. oktoobril 2024
Katlamaja rajati aastatel 1964–1967 seoses Tartus 1960. aastatel hoogustunud elamuehitusega. Projekti arhitekt oli Enno Treiberg.

Seni köeti linna kohalike väikekatlamajade abil, kuid nende võimsusest ei jätkunud juba olemasolevate hoonetegi tarbeks, rääkimata kerkivast Ülejõe linnaosast ja kavandatavast uuest paneelelamute linnaosast Annelinnast. 1967. aastal valmis Tartu keskkatlamaja esimene järk, mida laiendati 1975. aastal. Katlamaja 90 meetri kõrgune korsten sai Tartu kesklinna panoraami harjumuspäraseks osaks. 

Jõeäärne koht kesklinnas valiti mitmel põhjusel: pumbasüsteemid vajasid võimalikult madalat asukohta, keskküttetorustiku rajamiseks olid kõik linnaosad suhteliselt lähedal ning katlamaja juurde viis Tartu sadamaraudtee, mis võimaldas tuua kütust masuudiküttel töötanud katlamajja. Hiljem viidi Tartu keskkatlamaja üle gaasiküttele, ent samas säilitati tagavaraks masuudikütte võimalus.

1978. aasta 6. oktoobril toimus gaasikatelde seadistustööde käigus kuuenda katla käivitamisel plahvatus. Inimesed vigastada ei saanud, kuid taastamise tõttu olid Tartus talvel probleemid küttega.
pisi|Tartu keskkatlamaja korstna lammutus Tigutorni katuselt binokli vahendusel 19. oktoobril 2024
2002. aastal nimetas Eesti jõujaamade ja kaugkütte ühing AS Tartu Keskkatlamaja Eesti parimaks soojusettevõtteks.Eesti parim soojusettevõte on Tartu keskkatlamaja EPL/ETA ETA 1. märts 2002

2014. aastal otsustas Fortum Tartu keskkatlamaja sulgeda, hooned lammutada ja kinnistu müüki panna, kuna linna hakkasid varustama uued katlamajad Lohkval ja Ropkas ning vajadus amortiseerunud keskkatlamaja järele kadus. Fortum Tartu hinnangul ei kujutanud katlamaja hooned ja seadmed säilitamist väärivat ajaloolist ega tehnilist väärtust. Kaaluti ka võimalust rajada endisesse katlamajja Telliskivi loomelinnakuga sarnanev kultuurilinnak, kuid otsustati, et olemasolevad ruumid selleks ei sobi.Jüri Saar. "Katlamaja ootab ees lammutamine". Postimees 25. juuni 2014

Keskkatlamaja hoone lammutati 2023. aastal ning katlamaja 90-meetrine korsten lammutati lõhkamise teel 19. oktoobril 2024."Tartus tuleb vana keskkatlamaja asemele elu- ja ärikvartal". ERR, 9. august 2023

Vaata ka
AS Tartu Keskkatlamaja

Viited

Välislingid
 Tartu Keskkatlamaja tutvustus Fortum Tartu kodulehel
 Jüri Saar. Katlamaja ootab ees lammutamine. Postimees, 25. juuni 2014
 Jüri Saar. Masinad, mis andsid meile sooja. Postimees, 25. juuni 2014
 Fortum kaalub vananenud Tartu keskkatlamaja lammutamist. Postimees, 10. november 2010
 Eesti parim soojusettevõte on Tartu keskkatlamaja. EPL/ETA, 1. märts 2002



Kategooria:Tartu ehitised
Kategooria:Fortum Tartu